กองสลากจ่ายแล้ว 90 ล้าน ให้ เศรษฐีลาว เฮง
หักภาษีเรียบร้อย 0.5% เผยต่างด้าวถูกที่ 1 บ่อย,เศรษฐีลาวดวงเฮงถูกรางวัลที่ 1 ชุดใหญ่ 15 ใบ โร่รับเงินรางวัลก้อนโต 90 ล้านบาท จากกองสลากฯเรียบร้อยแล้ว ผู้บริหารระดับสูงยืนยันผู้โชคดีเป็นชาว สปป.ลาวแต่ไม่สามารถให้รายละเอียดหรือเปิดเผยชื่อได้เพราะเป็นความลับ ที่ผ่านมามีชาวต่างชาติประเทศเพื่อนบ้านโดยเฉพาะชาวพม่าเคยถูกรางวัลที่ 1 ไปแล้วหลายราย ด้าน เฮียเปี๊ยก เจ้าของแผงลอตเตอรี่ 90 ล้านเมืองอุดรเผยเศรษฐีลาวดวงเฮงไม่ชอบเผยตัวเพราะรวยอยู่แล้ว กลัวดังแล้วญาติรู้ เป็นคนชอบเสี่ยงโชคมาซื้อลอตเตอรี่ที่แผงเกือบทุกงวด บางครั้งซื้อยกเล่ม ขับรถสปอร์ตสุดหรูไม่ซ้ำคันแต่ไม่รู้ทำธุรกิจอะไร ขณะที่คอหวยแห่ซื้อลอตเตอรี่ที่แผงเฮียเปี๊ยกกันคึกคักหวังรวยเหมือนเขาบ้าง,ตกเป็นข่าวฮือฮาในแวดวงคอหวย หลังมีผู้โพสต์เฟซบุ๊กแชร์ว่อนโลกโซเชียลว่ามีคนถูกลอตเตอรี่รางวัลที่ 1 งวดวันที่ 1 ต.ค.61 หมายเลข 452643 ชุดใหญ่ 15 ใบ คว้าเงินรางวัลก้อนโต 90 ล้านบาท ได้รับการยืนยันจากนายมนูญ แซ่ตั้ง หรือเฮียเปี๊ยก อายุ 62 ปี เจ้าของแผงขายลอตเตอรี่ร้านโชคดำเนิน เลขที่ 199/7 ถนนอุดรดุษฎี เขตเทศบาลนครอุดรธานี จ.อุดรธานี ว่า ได้ขายลอตเตอรี่ชุดที่ถูกรางวัลใหญ่ให้ผู้ชายคนหนึ่งเป็นเศรษฐีชาวลาวที่ขับรถเบนซ์สปอร์ตทะเบียนป้ายเหลืองของ สปป.ลาว มาซื้อที่ร้าน แต่ไม่ขอเปิดเผยตัวเศรษฐีลาวดวงเฮงคนนั้น,ต่อมาเมื่อช่วงสายวันที่ 3 ต.ค. ผู้สื่อข่าวไปสังเกตการณ์ที่แผงขายลอตเตอรี่ร้านโชคดำเนิน รวมทั้งร้านอื่นๆ ในย่านตลาดบ้านห้วย ถนนอุดรดุษฎี เขตเทศบาลนครอุดรธานี พบว่า มีการนำลอตเตอรี่ประจำงวดวันที่ 16 ต.ค.61 มาวางจำหน่ายแล้ว เป็นหวยโควตาวางขายฉบับละ 80 บาท ยังไม่มีหวยชุดมาวางขายแต่อย่างใด มีคอหวยและประชาชนที่ทราบข่าวมายืนเลือกซื้อกันคึกคัก บางรายขับรถมาจาก จ.ขอนแก่น จะเดินทางไปทำธุระ จ.หนองคาย ผ่านมาจอดรถแวะซื้อลอตเตอรี่ที่ร้านโชคดำเนิน มีเฮียเปี๊ยกและภรรยายืนขายอยู่หน้าร้าน ลูกค้าถามว่า ใช่ร้านที่ถูก 90 ล้านหรือเปล่า เมื่อทราบว่าใช่ ก็ซื้อลอตเตอรี่ไปเสี่ยงโชคหวังถูกรางวัลใหญ่เหมือนกับเศรษฐีชาวลาวผู้โชคดี,นายมนูญ แซ่ตั้ง หรือเฮียเปี๊ยก เจ้าของร้านโชคดำเนิน เผยว่า ขอยืนยันว่าคนที่ถูกหวย 90 ล้านซื้อที่แผงของตนเพราะเป็นคนขายให้เอง เป็นชาวลาวไม่ค่อยเปิดเผยตัวตน บอกว่า ไม่อยากดังกลัวคนรู้เพราะเป็นคนมีฐานะดีอยู่แล้ว มักจะขับรถซุปเปอร์คาร์ราคาแพงมาซื้อลอตเตอรี่ที่ร้านเป็นประจำ เคยพูดว่าถูกไม่ถูกก็ไม่เดือดร้อนอะไร บางครั้งโทรศัพท์มาสั่งแล้วให้คนมาเอา คราวนี้ถูกรางวัลที่ 1 ก็เพียงแค่โทรศัพท์มาบอกว่าเขาถูก 90 ล้าน โดยที่ตนไม่ทราบเหมือนกันว่าเดินทางไปขึ้นเงินหรือยังเพราะไม่ได้ติดต่อกลับมาอีกเลย,ลูกค้าชาวลาวคนนี้มาซื้อลอตเตอรี่กับผมเกือบทุกงวด เป็นคนชอบเสี่ยงโชค บางครั้งซื้อแบบยกเล่ม ทุกครั้งที่มาซื้อจะขับรถสปอร์ตหรูมาไม่ซ้ำคัน แต่ผมไม่กล้าถามเรื่องส่วนตัวลูกค้าว่าทำธุรกิจอะไร ไม่รู้จะบอกยังไงว่าเขาถูกจริงแต่ไม่อยากจะมาปรากฏตัว ไม่อยากดัง กลัวญาติจะรู้เรื่อง ส่วนมากหวยชุดใหญ่จะมีแต่คนลาวมาซื้อ คนไทยไม่ค่อยซื้อชุดใหญ่ เฮียเปี๊ยกกล่าว,ด้านนางบุญกอง ก้องมณี อายุ 51 ปี เจ้าของร้านขายลอตเตอรี่สลากนำโชค อยู่ใกล้กับร้านโชค ดำเนิน เผยว่า เป็นญาติกับเฮียเปี๊ยก ร้านโชคดำเนิน ราชาโชค โชคอนันต์ และสลากนำโชค เป็นเครือญาติกันทั้ง 4 ร้าน ตนเป็นคนไปซื้อหวยชุดที่ตลาดลอตเตอรี่ อ.วังสะพุง จ.เลย มา 100 ชุด นำมาแบ่งกันวางขาย มี น.ส.เบญจวรรณ ป้องกัน อายุ 25 ปี หลานสาวเจ้าของร้านราชาโชคและเจ้าของเพจร้านราชาโชคอุดรธานี เป็นคนถ่ายภาพและนำลอตเตอรี่ไปโพสต์ขายทางออนไลน์ ทั้ง 4 ร้าน สามารถนำลอตเตอรี่ของแต่ละร้านที่ลูกค้าสั่งซื้อไปขายได้เลย ยืนยันว่ามีคนถูกรางวัล 90 ล้านบาทจริง ยืนยันได้พันเปอร์เซ็นต์ แต่คนถูกไม่ต้องการเปิดเผยตัว คนขายก็ไม่มีสิทธิจะไปเปิดเผยเช่นกันเพราะต้องรักษาความลับให้ลูกค้า ส่วนรางวัลข้างเคียงมีคนไทยนำมาขึ้นเงินรางวัลแล้วที่ร้านตน 4 ใบ และที่ร้านราชาโชค 15 ใบ,นางบุญกองเผยถึงสาเหตุที่มีชาวลาวมาซื้อหวยที่ร้านพวกตนจำนวนมากว่า เนื่องจากร้านตั้งอยู่ริมถนน ทางออกไป จ.หนองคาย ทำให้มีลูกค้าชาวลาวที่ขับรถเข้ามาหรือขับรถกลับจอดรถแวะซื้อได้สะดวก ส่วนใหญ่ชาวลาวที่มีฐานะดีจะซื้อลอตเตอรี่คราวละมากๆ บางคนซื้องวดละ 2-3 หมื่นบาทเลยทีเดียว เมื่อถูกรางวัลจะนำมาขึ้นเงินที่ร้านมีทั้งเลขท้าย 2 ตัว เลขท้าย 3 ตัว เลขหน้า 3 ตัว ทำให้รู้จักคุ้นเคยกับลูกค้าเป็นอย่างดี,ผู้สื่อข่าวรายงานจากสำนักงานสลากกินแบ่งรัฐบาลว่า ช่วงเช้าวันเดียวกันมีผู้โชคดีที่ถูกลอตเตอรี่รางวัลที่ 1 งวดวันที่ 1 ต.ค.61 หมายเลข 452643 จำนวน 15 ฉบับ รวมเป็นเงิน 90 ล้านบาท มารับเงินเป็นที่เรียบร้อยแล้ว โดยสำนักงานสลากฯ ได้จ่ายเงินรางวัลที่หักภาษี 0.5 เปอร์เซ็นต์แล้วตีเช็คธนาคารกรุงไทยมอบให้ไป ผู้สื่อข่าวสอบถามไปยังผู้บริหารระดับสูงของสำนักงานสลากฯว่า คนที่ถูกรางวัลเป็นคนสัญชาติ สปป.ลาวหรือไม่ ผู้บริหารตอบว่าใช่ แต่ไม่สามารถให้รายละเอียดหรือเปิดเผยรายชื่อได้เนื่องจากเป็นความลับ ทั้งนี้ ในช่วงที่ผ่านมา สลากกินแบ่งรัฐบาลได้รับความสนใจจากประชาชนทั้งคนไทยและคนต่างชาติ โดยเฉพาะประเทศเพื่อนบ้าน ที่มีชายแดนติดกับไทยรวมถึงแรงงานต่างด้าวที่เข้ามาทำงานในประเทศไทย จึงมีคนต่างชาติ เช่น ชาวเมียนมา ถูกรางวัลที่ 1 ไปแล้วหลายราย
เศรษฐีลาวดวงเฮงถูกรางวัลที่ 1 ชุดใหญ่ 15 ใบ โร่รับเงินรางวัลก้อนโต 90 ล้านบาท จากกองสลากฯเรียบร้อยแล้ว ผู้บริหารระดับสูงยืนยันผู้โชคดีเป็นชาว สปป.ลาวแต่ไม่สามารถให้รายละเอียดได้
รางวัลที่ 1,ถูกลอตเตอรี่,ถูกหวยรางวัลที่ 1,สลากกินแบ่งรัฐบาล,ข่าวหน้า1